Mariya Makarova. Mariya Vladimirovna Makarova (1977-yil 6-sentyabr, Krasnodar) – Rossiyalik qo‘shiqchi, shoira va bastakor boʻlib, „Masha va ayiqlar“ rok guruhining tashkilotchisi hamda vokalchisi hisoblanadi. Biografiyasi. Kubon davlat universitetining jurnalistika fakultetini bitirgan. Makarova oʻzining musiqiy faoliyatini Krasnodarda radiostansiyada didjey sifatida ishlashdan boshlagan. 1990-yillarning oʻrtalarida Krasnodarning „Makar Dubay“ va „Drink“ guruhlarida chiqishlar qila boshlagan. 1996-yilda qo‘shiqchi oʻz qo‘shiqlarini Krasnodarda gastrolda boʻlgan „Megapolis“ guruhi solisti Oleg Nesterovga topshirgan. 1997-yildayoq Oleg Nesterov bilan shartnoma imzolagan va Nesterov Makarovaning prodyuseriga aylangan. Xuddi shu yili Makarova musiqachilarni toʻplab, „Masha va ayiqlar“ guruhini tuzgan hamda Moskvaga koʻchib oʻtgan. 1997-yildan 2000-yilgacha Masha Makarova bir guruh tarkibida faoliyat yuritgan. Mazkur guruh 2000-yilda, „Maksidrom“ festivalidan 10 kun oldin tarqalib ketgan.Oleg Nesterovning fikricha, qoʻshiqchi yoshligida rok yulduziga xos hayot kechirishga yetarli kuch-quvvati yetishmagan. 1999-yilda Masha Makarova Oleg Nesterov bilan birgalikda „Gde sveti?“ deb nomlangan qo‘shiqni yozib oldi va shu nomli klipni ham suratga olishdi. Bu qoʻshiq „Where Have All the Flowers Gone“ qoʻshigʻining tarjimasi boʻlib, aslida „Tixiy Don“ romanidagi xalq qoʻshigʻiga asoslangan. Nemis tilida uni Marlen Ditrix, fransuz tilida esa Dalida kuylagan. 2008-yilda Masha Makarova Ya Maha loyihasi doirasida elektron musiqa bilan tajribalar oʻtkazdi. Loyiha „Masha va Ayiq“ guruhi qo‘shiqlariga remiks tayyorlaydigan Viktor Burko va Sergey Minko bilan hamkorlikda amalga oshirildi. Ammo bir qo‘shiqdan nariga oʻtmadi: Makarova „ayiqlar“siz chiqish qilish oʻzi uchun qiziqarli emasligini anglab yetdi.